
Tutvustav tekst Kristina Šmigun-Vähi
Ta on sportlane, kes kuulub maailma tippu naiste murdmaasuusatamises. Ta on osalenud olümpiamängudel viiel korral ja aastal 2006 Torinos olnud kahekordne olümpiavõitja, nii 7,5+7,5 km suusavahetusega sõidus kui ka 10 km klassikas. 

Kaheksa korda on ta osalenud maailmameistrivõistlustel ja saavutanud märkimisväärseid tulemusi: 2003 Val di Fiemmes maailmameister topeltjälitussõidus, hõbemedal 10 km klassikas, hõbemedal 15 km klassikas, pronksmedal 30 km vabastiilis. Juunioride maailmameistrivõistlustelt on ta võitnud kaks kuldmedalit ja neli hõbemedalit. Maailmakarikasarja etappidel on ta osalenud 156 korda ja poodiumile jõudnud 49 korral, millest 16 korral kõige kõrgemale astmele.

2006. aastal omistas Rahvusvaheline Olümpiakomitee talle Sportstari aunimetuse. Autasu üleandmise gala toimus ROKi peakorteris Lausanne'is ja selle kandis üle telekanal Eurosport.

Eesti Vabariik on tunnustanud teda Valgetähe I klassi teenetemärgiga. Vabariigi Presidendi sõnul tegi ta oma imeliste kullavõitudega nädala jooksul rohkem, kui sajad poliitikud ja kümned diplomaadid suudavad aastatega. “Kingiks saadud võidurõõm suurendas meie ühtekuuluvust rahvana ja uhkustunnet oma maa üle. Kui kolmel korral kaikus üle olümpia suusastaadioni Eesti hümn, siis sai suusailmas juba ammu suurena tuntud Eesti kuulsaks ka ülemaailmse telepubliku silmis,” on öelnud president Rüütel.

Tänavune, 2010. aasta on kõikide eelnenud võitude järel olnud talle siiski väga eriline. Pärast naasmist lapse sünni järel suurde sporti tõi ta 2010. aasta taliolümpiamängudel Vancouveris nii enese kui ka Eesti rahva rõõmuks koju hõbemedali 10 km vabastiilis. 

Ta on abielus ja kaheaastase tütre Victoria Krisi ema ning ootab peresse teist last. Ta tegeleb oma elust kõneleva raamatu väljaandmisega ja toetab juba kaheksandat aastat jõudumööda SOS lasteküla. 

Juba lapsena tahtis olla maailma parim suusataja. Talle anti kodust kaasa teadmine, mida ta annab edasi oma lastele ning innustab võõraidki. 

"Kui on tahe ja kui silmapiiril on eesmärk, mille nimel oled nõus kõvasti tööd tegema, siis saavutad palju. Ise oleme oma õnne sepad. Tuleb vaid olla julge ning enesekindel ja osata enda eest seista, siis saavad ka kõige kaugemad unistused teoks. Mind on julgustanud vanemad ja aidanud enda tahe jõuda tippu!"

Selliste sõnadega on oma teed tippu kirjeldanud Kristina Šmigun-Vähi, kelle kuulutab Eesti Ettevõtlike Naiste Assotsiatsioon uhkusega Aasta Naiseks 2010.

